b'\n_START_ARTICLE_\nMahabharata\n_START_PARAGRAPH_\nMah\xc4\x81bh\xc4\x81rata (devan\xc4\x81gar\xc4\xab: \xe0\xa4\xae\xe0\xa4\xb9\xe0\xa4\xbe\xe0\xa4\xad\xe0\xa4\xbe\xe0\xa4\xb0\xe0\xa4\xa4), /ma\xc9\xa6a\xcb\x90b\xca\xb1a\xcb\x90r\xc9\x99t\xcc\xaa\xc9\x99/) je eden od dveh najpomembnej\xc5\xa1ih sanskrtskih epov stare Indije, drugi je Ramajana. Mahabharata je osrednje delo hinduizma in s tem izjemno pomembno kulturno izro\xc4\x8dilo Indijske podceline._NEWLINE_Poleg epi\xc4\x8dne pripovedi o Bitki pri Kurk\xc5\xa1etri in o usodi princev Kaurava in Pandava vsebuje Mahabharata filozofske in verske teme, kot na primer pogovor o \xc5\xa1tirih "ciljih \xc5\xbeivljenja" - tako imenovanih puru\xc5\xa1artah (12.161). Med temeljnimi deli in pesnitvami Mahabharate je najti Bhagavad Gito, zgodbo o Damajanti, skraj\xc5\xa1ano razli\xc4\x8dico Ramajane in Ri\xc5\xa1jasringa, ki se pogosto \xc5\xa1tejejo za samostojna dela._NEWLINE_Mahabharata je najdalj\xc5\xa1i ep sveta, opisujejo ga kot "najdalj\xc5\xa1o pesem, kar so jih kdajkoli spesnili". V najdalj\xc5\xa1i ina\xc4\x8dici jo sestavlja 100,000 \xc5\xa1lok ali ve\xc4\x8d kot 200,000 posameznih vrstic (\xc5\xa1loka je kuplet, to je, sestavljata jo dve vrstici), in dolgih proznih delov. S svojo dol\xc5\xbeino okoli 1.8 milijon besed je Mahabharata okoli \xc5\xa1tirikrat dalj\xc5\xa1a od Ramajane ali okoli desetkrat dalj\xc5\xa1a od skupne dol\xc5\xbeine Iliade in Odiseje. W. J. Johnson je primerjal pomen Mahabharate za civilizacijo s pomenom Biblije, gr\xc5\xa1kih dram, Korana, del Shakespearea, Homerja.\n_START_SECTION_\nZgodovina\n_START_PARAGRAPH_\nNajstarej\xc5\xa1i deli besedila so iz okoli leta 400 pr. \xc5\xa1t. Besedilo je verjetno doseglo svojo kon\xc4\x8dno obliko v zgodnjem obdobju Gupte, pribli\xc5\xbeno v 4. stoletju. Naslov se lahko prevede kot\xc2\xa0\xc2\xbbvelika zgodba iz dinastije Bharata\xc2\xab. Zgodba se je raz\xc5\xa1irila iz kraj\xc5\xa1e razli\xc4\x8dice z 24.000 verzi, ki se imenuje Bharata._NEWLINE_Tradicionalno je pripisana Vjasi, ki je tudi glavni lik. Vjasa v prvem delu Mahabharate govori, da je Gane\xc5\xa1a napisal besedilo na njegovo zahtevo, in sicer po njegovem nareku. Gane\xc5\xa1a pravi, da so se dogovorili, da ga bo napisal le pod pogojem, da Vjasa nikoli ne naredi premora pri narekovanju besedila. Vjasa je na to pristal, pod pogojem, da si Gane\xc5\xa1a pred pisanjem vzame \xc4\x8das in posku\xc5\xa1a razumeti, kaj mu Vjasa narekuje.\n_START_SECTION_\nZgodovinske reference\n_START_PARAGRAPH_\nNajstarej\xc5\xa1e znane omembe Mahabharate in njenega jedra Bharate so v Paninijevih delih A\xc5\xa1tadhjaji (sutra 6.2.38) in A\xc5\xa1valajanio Grhjasutri (3.4.4) iz 4. stoletja pr. \xc5\xa1t. Iz tega lahko sklepamo, da je bilo 24.000 verzov znanih kot Bharata \xe2\x80\x93 zgodnje razli\xc4\x8dice raz\xc5\xa1irjene Mahabharate \xe2\x80\x93 sestavljeno v 4. stoletju pr. \xc5\xa1t._NEWLINE_Ve\xc4\x8d zgodb iz Mahabharate se je v knji\xc5\xbeevnosti klasi\xc4\x8dnega Sanskrta osamosvojilo; najbolj znana med njimi je zgodba o kralju Du\xc5\xa1janti in \xc5\xa0\xc3\xa1kuntali, ki je okoli leta 400 v dramski igri \xc5\xa0\xc3\xa1kuntala obdelal (Abhij\xc3\xb1\xc4\x81nash\xc4\x81kuntala) pesnik K\xc4\x81lid\xc4\x81sa._NEWLINE_Napis na bakreni plo\xc5\xa1\xc4\x8di Maharaje \xc5\xa0arvanathe (533\xe2\x80\x93534) iz Khoha opisuje Mahabharato kot\xc2\xa0\xc2\xbbzbirko 100.000 verzov\xc2\xab.\n_START_SECTION_\nStruktura besedila\n_START_PARAGRAPH_\nMahabharata vsebuje ve\xc4\x8d kot 74.000 verzov v ob\xc5\xa1irnih proznih poglavjih, skupaj okrog 1,8 milijona besed, in s tem spada med najdalj\xc5\xa1e epske pesnitve na svetu. Je pribli\xc5\xbeno desetkrat ob\xc5\xa1irnej\xc5\xa1a kot Iliada in Odiseja skupaj ter pribli\xc5\xbeno \xc5\xa1tirikrat obse\xc5\xbenej\xc5\xa1a kot Ramajana. Edini dalj\xc5\xa1i epski pesnitvi naj bi bili tibetanski Ep o kralju Gesarju in kirgi\xc5\xa1ki Ep Mane. \xc4\x8ce \xc5\xa1tejemo \xc5\xa1e delo Harivam\xc5\xa1a, ima Mahabharata skupno ve\xc4\x8d kot 90.000 verzov._NEWLINE_Poleg svoje epske pripovedi o kuruk\xc5\xa1etrski vojni in usodi Kurovcev in Pandovcev, Mahabharata vsebuje veliko filozofskih in religioznih vsebin, kot je razprava o \xc5\xa1tirih\xc2\xa0\xc2\xbbciljih \xc5\xbeivljenja\xc2\xab\xc2\xa0ali puru\xc5\xa1arthas. To so dharma (pravilno dejanje), artha (namen), kama (u\xc5\xbeitek) in mok\xc5\xa1a (osvoboditev). Med glavnimi deli in zgodbami, ki so del Mahabharate, so Bhagavad-gita, zgodba o Damajanti, skraj\xc5\xa1ana razli\xc4\x8dica Ramajane in Ri\xc5\xa1jasringa. Na zahodu med najbolj znane zgodbe iz Mahabharate sodi tudi v sloven\xc5\xa1\xc4\x8dino prevedena Zgodba o Savitri._NEWLINE_Jaja, ki je jedro Mahabharate, je strukturirana v obliki dialoga med kurovskim kraljem Dhritara\xc5\xa1tro in Sanjajo, ki je njegov svetovalec in ko\xc4\x8dija\xc5\xbe. Sanjaja pripoveduje o vseh incidentih kuruk\xc5\xa1etrske vojne, ki je trajala 18 dni. Dhritara\xc5\xa1tra v\xc4\x8dasih zastavlja vpra\xc5\xa1anja in izra\xc5\xbea dvome, v\xc4\x8dasih pa tudi to\xc5\xbei svojim sorodnikom in prijateljem o uni\xc4\x8denju, ki ga je prinesla vojna. Po\xc4\x8duti se krivega zaradi svoje vloge, ki ga je privedla do te vojne, destruktivne za celotno Indijsko podcelino._NEWLINE_V za\xc4\x8detku Sanjaja opisuje posamezne kontinente Zemlje in ostale planete, osredoto\xc4\x8da pa se predvsem na Indijsko podcelino. Dopolnjuje seznam z ve\xc4\x8d sto kraljestvi, plemeni, pokrajinami, mesti, rekami, gorami, gozdovi itd. (stare) Indijske podceline. Pripoveduje tudi o voja\xc5\xa1kih formacijah posamezne strani in o smrti vsakega junaka. Pribli\xc5\xbeno 18 poglavij Jaje predstavlja Bhagavad Gita, sveto besedilo hindujcev. To delo Vjase, se ukvarja z razli\xc4\x8dnimi podro\xc4\x8dji kot so morala, geografija, zgodovina, vojne in religije.\n_START_SECTION_\nPovzetek zgodbe\n_START_PARAGRAPH_\nOsrednji pramen zgodbe je boj dinastij za Hastinapurski prestol, ki je del kraljestva, ki mu je vladal kurovski klan. Bojevali sta se dve dru\xc5\xbeini (Kurovci in Pandovci), ki sta med seboj povezani z daljnim sorodstvom. Najstarej\xc5\xa1i \xc4\x8dlan dru\xc5\xbeine Kurovcev je Durjodhana in je mlaj\xc5\xa1i od Judhisthire, najstarej\xc5\xa1ega \xc4\x8dlana dru\xc5\xbeine Pandovcev. Oba si prizadevata dedovati prestol._NEWLINE_Boj dose\xc5\xbee vrhunec v veliki bitki pri Kuruk\xc5\xa1etri, v kateri je na koncu zmagala dru\xc5\xbeina Pandovcev. Boj povzro\xc4\x8di zapleten spor sorodstva, je pa tudi zgled zvestobe dru\xc5\xbeini in dol\xc5\xbenosti, da se presodi kaj je prav in kaj narobe._NEWLINE_Mahabharata se kon\xc4\x8da s smrtjo Kri\xc5\xa1ne, kar pomeni konec njegove dinastije in vzponom Pandovca Judhisthire v nebesa. Ozna\xc4\x8duje za\xc4\x8detek dobe Kali, \xc4\x8detrte in zadnje dobe \xc4\x8dlove\xc5\xa1tva, v kateri se razkrajajo vrline in plemenitost._NEWLINE_Ar\xc5\xa1ia Sattar navaja, da je osrednja tema Mahabharate Kri\xc5\xa1nino in Ramino skrito bo\xc5\xbeanstvo in njuno postopno razkritje.\n_START_SECTION_\nRazli\xc4\x8dice dela\n_START_PARAGRAPH_\nS\xc4\x8dasoma so se razvile \xc5\xa1tevilne regionalne razli\xc4\x8dice dela. Ve\xc4\x8dinoma se razlikujejo le v manj\xc5\xa1ih podrobnostih \xe2\x80\x93 v verzih ali pa z dodanim tekstom k prvotni zgodbi. Te zgodbe vklju\xc4\x8dujejo nekatere razli\xc4\x8dice zunaj Indijske podceline, kot je Kakawin Bharatajuddha iz Jave. Uprizoritve tamilskega uli\xc4\x8dnega gledali\xc5\xa1\xc4\x8da uporabljajo teme iz tamilske jezikovne razli\xc4\x8dice Mahabharate s poudarkom na Draupadi.\n_START_SECTION_\nKriti\xc4\x8dna izdaja\n_START_PARAGRAPH_\nMed letoma 1919 in 1966 so strokovnjaki na Bhandarkar Orientalskem Raziskovalnem In\xc5\xa1titutu v Puni primerjali razli\xc4\x8dne rokopise epa iz Indije in tujine ter naredili Kriti\xc4\x8dno izdajo Mahabharate. Obsega 13.000 strani v 19 zvezkih, sledi ji Harivam\xc5\xa1a v dveh zvezkih. Harivam\xc5\xa1a je besedilo, ki se obi\xc4\x8dajno uporablja kot referenca v sedanjih \xc5\xa1tudijah Mahabharate, v\xc4\x8dasih imenovano tudi\xc2\xa0\xc2\xbbpunska\xc2\xab\xc2\xa0ali\xc2\xa0\xc2\xbbpoonska\xc2\xab\xc2\xa0izdaja Mahabharate.\n_START_SECTION_\nKulturni vpliv\n_START_PARAGRAPH_\nKri\xc5\xa1na v Bhagavad Giti pojasnjuje \xc3\x80rd\xc5\xbeuni svoje dol\xc5\xbenosti bojevnika in princa in jih dopolni z razli\xc4\x8dnimi jogijskimi in vedantskimi filozofijami s primeri in analogijami. Gito pogosto opisujejo kot kratkega in jedrnatega vodnika po hindujski filozofiji in praksi, je kot samostojni priro\xc4\x8dnik za \xc5\xbeivljenje. V sodobnem \xc4\x8dasu so si Swami Vivekananda, Bal Gangadhar Tilak, Mahatma Gandhi in mnogi drugi s tekstom pomagali v boju za Indijsko gibanje neodvisnosti.\n_START_SECTION_\nMahabharata na Slovenskem\n_START_PARAGRAPH_\nNa Slovenskem so se s tematiko Mahabharate ukvarjali Vlasta Pacheiner-Klander, Karel Glaser in Metka Peserl._NEWLINE_Leta 1998 je Irena Panger\xc5\xa1i\xc4\x8d v samozalo\xc5\xbebi izdala svoj izbor in prevod iz srbohrva\xc5\xa1\xc4\x8dine. Ta knjiga obsega 749 strani in je na voljo v digitalni knji\xc5\xbenici Slovenije (PDF na dlib.si).'